20 ವರ್ಷದ ಪತಿಯ ಕಿವಿಯನ್ನೇ ಕತ್ತರಿಸಿದ್ಳು 40ರ ಪತ್ನಿ!

ಕೋಲ್ಕತ್ತಾ: 40 ವರ್ಷದ ಮಹಿಳೆಯೊಬ್ಬಳು ತನ್ನ 20 ವರ್ಷದ ಪತಿಯ ಕಿವಿಯನ್ನೇ ಕತ್ತರಿಸಿದ ಘಟನೆ ಪಶ್ಚಿಮ ಬಂಗಾಳದ ಕೋಲ್ಕತ್ತಾದ ನರ್ಕೆಲ್‍ದಂಗ್‍ನಲ್ಲಿ ನಡೆದಿದೆ.

ತನ್ವೀರ್ ಕಿವಿ ಕಳೆದುಕೊಂಡ ಪತಿ. ತನ್ವೀರ್ ನರ್ಕೆಲ್‍ದಂಗ್ ನಿವಾಸಿಯಾಗಿದ್ದು, ಎರಡು ವರ್ಷಗಳ ಹಿಂದೆ ಮುಮ್ತಾಜ್‍ಳನ್ನು ಮದುವೆಯಾಗಿದ್ದನು.

ಏನಿದು ಘಟನೆ?:
ಮುಮ್ತಾಜ್ ತನ್ನ ಪತಿ ತನ್ವೀರ್ ಗೆ ದಿನನಿತ್ಯ ಕಿರುಕುಳ ನೀಡುತ್ತಿದ್ದಳು. ಮುಮ್ತಾಜ್ ಕಿರುಕುಳ ತಾಳಲಾರದೇ ತನ್ವೀರ್ ಮನೆ ಬಿಟ್ಟು ಓಡಿ ಹೋಗಲು ಯತ್ನಿಸಿದ್ದಾನೆ. ಆಗ ಮುಮ್ತಾಜ್ ತನ್ನ ಪತಿಯನ್ನು ವಾಪಸ್ ಕರೆದುಕೊಂಡು ಬಂದಿದ್ದಾಳೆ. ಅಲ್ಲದೇ ಮುಮ್ತಾಜ್ ತನ್ನ ಸಹೋದರಿ ಜೊತೆ ಸೇರಿ ತನ್ವೀರ್ ಕಿವಿಯನ್ನೇ ಕತ್ತರಿಸಿದ್ದಾಳೆ. ಬಳಿಕ ಆತ ಮೃತಪಟ್ಟಿದ್ದಾನೆಂದು ತಿಳಿದು ಮುಮ್ತಾಜ್ ಹಾಗೂ ಆಕೆಯ ಸಹೋದರಿ ಪರಾರಿಯಾಗಿದ್ದಾರೆ. ಈ ಘಟನೆಯ ವಿಷಯ ತಿಳಿದ ನಂತರ ತನ್ವೀರ್ ಕುಟುಂಬದವರು ಆತನನ್ನು ಎನ್‍ಆರ್‍ಎಸ್ ಆಸ್ಪತ್ರೆಗೆ ದಾಖಲಿಸಿದ್ದಾರೆ.

ಈ ಹಿಂದೆ ತನ್ವೀರ್ ತನ್ನ ಪತ್ನಿಯ ಕಿರುಕುಳ ತಾಳಲಾರದೇ ಮುಲಿಕ್ ಪುರ್ ಗೆ ಓಡಿ ಹೋಗಿದ್ದನು. ಆಗ ಮುಮ್ತಾಜ್ ಹಾಗೂ ಆಕೆಯ ಸಹೋದರಿ ಆತನನ್ನು ವಾಪಸ್ ಕರೆದುಕೊಂಡು ಬಂದರು. ಮನೆಗೆ ಕರೆದುಕೊಂಡು ಬಂದ ತಕ್ಷಣ ಆತನ ಮೇಲೆ ಹಲ್ಲೆ ನಡೆಸಿದ್ದಾರೆ.

ಆಕೆ ನನ್ನ ಕಿವಿಯನ್ನು ಕತ್ತರಿಸಿದ್ದಾಳೆ. ಅಲ್ಲದೇ ನಾನು ಅದಕ್ಕೆ ವಿರೋಧಿಸಿದ್ದರೆ ಅವರು ನನ್ನ ಕೊಲೆ ಮಾಡುತ್ತಿದ್ದರು. ಮುಮ್ತಾಜ್ ನನ್ನನ್ನು ಆಕೆಯ ಮನೆಯಲ್ಲೇ ಬಂಧಿಸಿದ್ದಳು. ಅಷ್ಟೇ ಅಲ್ಲದೇ ನನ್ನ ಕುಟುಂಬದವರನ್ನು ಭೇಟಿ ಮಾಡಲು ಅವಕಾಶ ನೀಡುತ್ತಿರಲಿಲ್ಲ ಎಂದು ತನ್ವೀರ್ ಹೇಳಿದ್ದಾನೆ.

ಮುಮ್ತಾಜ್ ತನ್ನ ಮಗನಿಗೆ ಕಿರುಕುಳ ನೀಡುತ್ತಿರುವುದನ್ನು ನೋಡಿದ ತನ್ವೀರ್ ತಾಯಿ ತನ್ನ ಮನೆಯನ್ನು ಮಾರಿದ್ದರು. ಬಳಿಕ ಆ ಹಣವನ್ನು ಮುಮ್ತಾಜ್‍ಗೆ ನೀಡಿ ತನ್ನ ಮಗನನ್ನು ಬಿಟ್ಟು ಬಿಡಲು ಹೇಳಿದ್ದರು. ಆದರೆ ಮುಮ್ತಾಜ್ ಹಣವನ್ನು ಪಡೆದು ತನ್ವೀರ್ ಗೆ ಇನ್ನಷ್ಟು ಕಿರುಕುಳ ನೀಡುತ್ತಿದ್ದಳು ಎಂಬುದಾಗಿ ವರದಿಯಾಗಿದೆ.

ಸದ್ಯ ಪೊಲೀಸರು ಈ ಪ್ರಕರಣವನ್ನು ದಾಖಲಿಸಿಕೊಂಡು ತನಿಖೆ ನಡೆಸುತ್ತಿದ್ದಾರೆ.